text: ДЕЛЕГИРАН РЕГЛАМЕНТ (ЕС) № 178/2014 НА КОМИСИЯТА
  от 6 ноември 2013 година
  за допълване на Регламент (ЕС) № 229/2013 на Европейския парламент и на Съвета за определяне на специфични мерки в областта на селското стопанство по отношение на малките острови в Егейско море
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 229/2013 на Европейския парламент и на Съвета от 13 март 2013 г. за определяне на специфични мерки в областта на селското стопанство по отношение на малките острови в Егейско море и за отмяна на Регламент (ЕО) № 1405/2006 на Съвета (1), и по-специално член 11, параграф 2, втора алинея, член 15, параграф 4, трета алинея и член 18, параграф 4 от него,
  като има предвид, че:
  (1)
  Регламент (ЕС) № 229/2013 отмени и замени Регламент (ЕО) № 1405/2006 на Съвета (2). С Регламент (ЕС) № 229/2013 се предоставя на Комисията правомощието да приема делегирани актове и актове за изпълнение. С цел да се гарантира безпрепятствено функциониране на схемата в новата правна рамка, съответните правила следва да бъдат приети чрез такива актове. Новите правила заменят правилата за прилагане, установени с Регламент (ЕО) № 1914/2006 на Комисията (3).
  (2)
  С цел да се гарантира, че операторите упражняват изцяло правото си да участват в специфичния режим на снабдяване, следва да бъдат определени условията за регистрацията им в регистъра на операторите. Регистрираните оператори следва да имат право да се възползват от режима, при условие че спазват задълженията, установени в правилата на Съюза и националните правила. Заявителите следва да имат право на регистриране, при условие че отговарят на определен брой обективни изисквания, предназначени да облекчат администрирането на схемата.
  (3)
  С цел да се подкрепи предлагането на пазара на продукти извън региона на тяхното производство, следва да бъдат установени условията за определяне на размера на помощта, предоставяна за такива продукти, и, при необходимост, условията за определяне на количествата продукти, за които се отнася тази помощ. В резултат на това следва да бъдат установени допълнителни правила, свързани с подпомагането за предлагане на пазара на някои продукти от местно производство, с които да се определят условията за определяне на максималния размер на помощта, която ще бъде предоставена, и максималните количества продукти, за които може да се прилага тази помощ.
  (4)
  С оглед осигуряването на разумно и пропорционално разпределение на средствата за финансиране на проучвания, демонстрационни проекти, обучения и мерки за техническа помощ, следва да се определят условията за установяване на максималната годишна сума, която може да бъде отпусната за тези мерки.
  (5)
  С оглед на яснотата и правната сигурност Регламент (ЕО) № 1914/2006 следва да бъде отменен,
  ПРИЕ НАСТОЯЩИЯ РЕГЛАМЕНТ:
  Член 1
  Регистър на операторите
  1. Сертификати за помощ се издават само на оператори, вписани в Регистър на операторите, извършващи стопанска дейност в рамките на специфичния режим на снабдяване, който се води от компетентните органи (наричан по-долу „регистърът“).
  2. Всеки оператор, установен в Съюза, може да кандидатства за вписване в регистъра.
  Вписването в регистъра се извършва при спазване на следните изисквания:
  а)
  операторите трябва да притежават средствата, структурите и законовите разрешения, които се изискват, за да осъществяват своята дейност, и по-специално да са спазвали надлежно задълженията си по отношение на стопанското счетоводство и данъчното облагане;
  б)
  операторите трябва да могат да докажат, че мястото на извършване на дейността им са малките острови в Егейско море;
  в)
  при извършването на операция в рамките на режима на снабдяване операторите продължават да носят отговорност за спазването на всички изисквания, за които са поели ангажимент, до момента на продажбата на крайния потребител.
  Член 2
  Размер на помощта за предлагане на пазара извън региона на производство
  1. Размерът на помощта, отпускана съгласно условията на глава IV от Регламент (ЕС) № 229/2013 за подпомагане на предлагането на пазара и транспортирането на сурови и преработени продукти извън региона на производството им, не надвишава 10 % от стойността на реализираната продукция, доставена до зоната на местоназначение, изчислена съгласно параграф 2 от настоящия член.
  Посоченият в първа алинея лимит обаче не надвишава 13 % от стойността на реализираната продукция, когато контрагентът от страна на производителите е асоциация, съюз или организация на производители.
  2. За целите на изчисляване на помощта стойността на реализираната продукция, доставена до зоната на местоназначение, се оценява на базата на годишния договор (когато е приложимо), транспортните документи и всички други подкрепящи документи, които са представени за обосноваване на заявлението за помощ.
  Стойността на реализираната продукция, която се взема предвид, е стойността на доставката до първото пристанище или летище на разтоварване.
  Компетентните органи могат да изискват всякаква информация или допълнителна подкрепяща документация, необходима за изчисляването на помощта.
  3. Условията за отпускане на помощта, видовете земеделска продукция и съответните размери на помощта се определят в програмата за подкрепа, посочена в глава II от Регламент (ЕС) № 229/2013 на Съвета.
  Член 3
  Финансиране на проучвания, демонстрационни проекти, обучение и мерки за техническа помощ
  Сумата, необходима за финансиране на проучвания, демонстрационни проекти, обучение и мерки за техническа помощ, предвидени в програмата за подкрепа, посочена в глава II от Регламент (ЕС) № 229/2013 на Съвета, за целите на изпълнението на същата програма, не надвишава 1 % от общата сума на финансирането, предвидено в член 18, параграф 2 от посочения регламент.
  Член 4
  Отмяна
  Регламент (ЕО) № 1914/2006 се отменя.
  Член 5
  Влизане в сила
  Настоящият регламент влиза в сила на третия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 6 ноември 2013 година.